Istiadat pemakaman Sultan Iskandar Johor

Istiadat pemakaman Sultan Iskandar Al-Haj berlangsung pada 23 Januari 2010. Sultan Mahmud Iskandar ibni Sultan Ismail telah mangkat pada 22 Januari 2010 jam 7.15 malam di Hospital Pakar Puteri, Johor Bahru. Baginda selamat dimakamkan di Makam Di-Raja Mahmoodiah, Johor Bahru dengan penuh adat istiadat Di Raja.

Sakit jantung
DYMM Baginda Sultan Iskandar Al-Haj telah mangkat di Hospital Pakar Puteri Johor Bahru kerana sakit jantung. Kemangkatan baginda telah diumumkan melalui radio dan TV di seluruh Malaysia oleh Jurucakap Istana. Kemangkatan baginda telah disahkan oleh Doktor-doktor Hospital Pakar Puteri. Jenazah baginda kemudiannya dipindahkan ke Istana Besar Johor untuk dimandikan dan disembahyangkan.

Tanda berkabung 
Tempoh berkabung telah ditetapkan selama tujuh hari bagi rakyat Johor bermula dari tarikh kemangkatan baginda. Penutupan pusat-pusat hiburan dan penganguhan majlis-majlis berbentuk hiburan di Johor pada hari kemangkatan dan hari pemakaman baginda.

Rakyat Melayu, Islam hendaklah memakai kain putih selilit 2 inci pada songkok dan bagi yang bukan beragama Islam, mereka hendaklah memakai selilit kain hitam selebar 7.62 cm di lengan kiri atau memakai tali leher berwarna hitam.

Bagi perempuan Islam pula, mereka hendaklah memakai tudung kepala warna putih manakala bagi orang perempuan bukan Islam, mereka perlu memakai selilit kain hitam selebar tiga inci di lengan kiri.

Lelaki Melayu perlu memakai baju Melayu teluk belanga serba hitam dan lilitan kain putih di songkok hitam manakala lelaki bukan Melayu perlu memakai lounge suit warna hitam, tali leher hitam dan selilit kain hitam tiga inci di lengan kiri. Segala darjah dan pingat juga hendaklah dipakai.

Pahang turut berkabung selama 3 hari dengan bendera separuh tiang. Hiburan dan keceriaan anjuran kerajaan negeri, jabatan dan agensi kerajaan tidak digalakkan. Perlawanan bola sepak Liga Super 2010 antara Pahang dengan Negeri Sembilan di Stadium Darul Makmur ditunda kepada 9 Februari 2010.

Pemasyhuran Sultan Johor baru 
Pada jam 1.30 tengah hari 23 Januari 2010, Tunku Mahkota Johor Tunku Ibrahim dimasyhurkan oleh Menteri Besar Johor sebagai Sultan Johor ke-5 dalam sejarah kesultanan Johor Moden di Tangga Agung, Istana Besar.

Pemakaman 
Jenazah baginda dibawa menaiki pedati khas ke Makam Diraja Bukit Mahmoodiah sambil diiringi Askar Timbalan Setia Negeri Johor, pegawai-pegawai istana dan agama, kerabat diraja dan pemimpin yang lain. Pedati khas itu ditarik oleh anggota-anggota dari pasukan Askar Timbalan Setia Negeri Johor sejauh 3 km dari Istana Besar dengan iringan syahdu al-Quran. 77 das tembakan mariam oleh 41 Bateri istiadat Kem Sungai Buloh tanda usia 77 tahun sultan ketika mangkat.

Penasihat Majlis Agama Islam Johor, Datuk Noh Gadut membaca talkin dan doa. Air mawar disiram dan bunga rampai ditabur.

Turut Hadir 
Sultan Johor Sultan Ibrahim Ismail Ibni Sultan Mahmud Iskandar, Sultanah Zarith Sofiah, Sultanah Zanariah berada di sepanjang istiadat pertabalan. Antara yang hadir ialah
 Yang di-Pertuan Agong Sultan Mizan Zainal Abidin dan Raja Permaisuri Agong Tuanku Nur Zahirah
 Sultan Brunei Hassanal Bolkiah
 Sultan Pahang Sultan Ahmad Shah
 Sultan Perak Sultan Azlan Shah
 Sultan Selangor Sultan Sharafuddin Idris Shah
 Sultan Kedah Sultan Abdul Halim Mu'adzam Shah
 Yang di-Pertuan Besar Negeri Sembilan Tuanku Muhriz
 Pemangku Raja Kelantan Tengku Muhammad Faris Petra
 Yang di-Pertua Negeri Sarawak Tun Abang Muhammad Salahuddin Abang Barieng
 Yang di-Pertua Negeri Sabah Tun Ahmadshah Abdullah
 Yang di-Pertua Negeri Melaka Tun Mohd Khalil Yaakob
 Yang Dipertua Negeri Pulau Pinang Tun Abdul Rahman Abbas.

Perdana Menteri Malaysia Datuk Seri Najib Tun Razak turut hadir. Datuk Seri Najib berangkat pulang lebih awal dari Chennai, India bagi menghadiri istidat pemakaman ini. Antara orang-orang tehormat lain yang hadir pada istiadat pemakaman baginda ialah bekas Menteri Besar Johor dan Timbalan Perdana Menteri Malaysia ketika itu, iaitu Tan Sri Muhyiddin Yassin; Menteri Besar Johor, Datuk Abdul Ghani Othman; Datuk Seri Hishammuddin Tun Hussein; Datuk Seri Ahmad Zahid Hamidi; Ketua Menteri Melaka, Tan Sri Mohd Ali bin Mohd Rustam; Menteri Besar Negeri Sembilan, Datuk Seri Mohamad bin Haji Hassan; dan Ketua Menteri Pulau Pinang, Lim Guan Eng.

Pemimpin luar negara yang turut hadir ialah Perdana Menteri Singapura, Lee Hsien Loong.

Penafian
Sultan Ibrahim ibni Almarhum Sultan Iskandar Al-Haj melalui Setiausaha Jumaah Majlis Diraja Johor Datuk Abdul Rahim Ramli menafikan adanya unsur paksaan terhadap seluruh rakyat Johor berkenaan adat berkabung. Isu blog yang mencerca keluarga Diraja Johor telah disiasat oleh pihak polis. Ketua Polis Johor, Datuk Mohd Mokhtar Mohd Shariff menyatakan terdapat 35 atau lebih laporan polis telah di buat berhubung blog tersebut.

Rujukan

Upacara kematian
Kebudayaan Johor
Kesultanan Johor